《赠姬太仆太仆旧滕令也滕陷太仆死之赠今官子琨为户部郎乞诗赠焉》
明代·申佳允

天荒尘日霾，谷撼沙风谡。寒戍吹悲笳，严城拂迅镞。

群甝积野丛，万狸窜厓渎。妖虹繁炎飙，兵焰毒龟麓。

纠桓鸟兽讧，刀戟烟云缩。三日黯琴凫，孤军惨髅髑。

楼橹横危埤，韔弓悬磬婺。嚼龈喷雪寒，渍血溅霜肃。

紫电气阴森，青史星光昱。强哉昔常山，岿然今太仆。

作者简介：申佳允（1602—1644），本名申佳胤，明末官员，《明史》避雍正皇帝胤禛之名讳而作申佳允，申涵光之父。字孔嘉，又字浚源，号素园，北直隶广平府永年县（今河北省邯郸市永年县）人。崇祯四年进士，历任知县、吏部文选司主事、吏部考功司员外郎、南京国子监博士、大理寺评事、太仆寺丞等职。甲申之变，佳胤殉国死节，赠太仆寺少卿，谥节悯。入清，褒扬忠烈，赐谥端悯。有《申端悯公诗集》、《申端悯公文集》传世。